CELEX: 62014CN0114
Language: sk
Date: 2014-03-10 00:00:00
Title: Vec C-114/14: Žaloba podaná 10. marca 2014 – Európska komisia/Švédske kráľovstvo

5.5.2014   
            
            
               SK
            
            
               Úradný vestník Európskej únie
            
            
               C 135/26
            
         Žaloba podaná 10. marca 2014 – Európska komisia/Švédske kráľovstvo
   (Vec C-114/14)
   2014/C 135/31
   Jazyk konania: švédčina
   
      Účastníci konania
   
   
      Žalobkyňa: Európska komisia (v zastúpení: J. Enegren a L. Lozano Palacios, splnomocnení zástupcovia)
   
      Žalovaný: Švédske kráľovstvo
   
      Návrhy žalobkyne
   
   
               —
            
            
               určiť, že Švédske kráľovstvo tým, že neoslobodilo poskytovanie poštových služieb vykonávaných verejnou poštovou službou a dodanie tovaru s nimi súvisiaceho a tým, že neoslobodilo dodanie poštových známok platných pre použitie v rámci poštových služieb na svojom území, za ich nominálnu hodnotu, si nesplnilo povinnosti, ktoré mu vyplývajú z článku 132 ods. 1 písm. a) a článku 135 ods. 1 písm. h) smernice Rady 2006/112/ES z 28. novembra 2006 o spoločnom systéme dane z pridanej hodnoty (1),
            
         
               —
            
            
               uložiť Švédskemu kráľovstvu povinnosť nahradiť trovy konania.
            
         
      Žalobné dôvody a hlavné tvrdenia
   
   Európska komisia podala žalobu na Švédske kráľovstvo z nasledujúcich dôvodov.
   Článok 132 ods. 1 písm. a) smernice 2006/112 stanovuje, že členské štáty oslobodia od dane poskytovanie služieb a dodanie tovaru s nimi súvisiaceho, ktoré uskutočňujú verejné pošty.
   Článok 135 ods. 1 písm. h) smernice 2006/112 stanovuje, že členské štáty oslobodia od dane dodanie poštových známok platných pre použitie v rámci poštových služieb za ich nominálnu hodnotu.
   Švédske kráľovstvo zverilo Posten AB povinnosti univerzálnej služby, ktoré zodpovedajú trvalému poskytovaniu poštových služieb stanovenej kvality na všetkých miestach na ich území za prijateľné ceny pre všetkých užívateľov v súlade s článkom 3 smernice Európskeho parlamentu a Rady 97/67/ES z 15. decembra 1997 o spoločných pravidlách rozvoja vnútorného trhu poštových služieb spoločenstva a zlepšovaní kvality služieb (2).
   Komisia sa domnieva, že Posten AB bola poverená univerzálnymi službami uvedenými v článku 3 smernice 97/67, ktoré predstavujú verejnú poštovú službu v zmysle článku 132 smernice 2006/112.
   Švédske kráľovstvo neoslobodilo poskytovanie poštových služieb vykonávaných Posten AB a ani dodanie poštových známok platných pre použitie v rámci poštových služieb na svojom území, za ich nominálnu hodnotu.
   
      (1)  Ú. v. EÚ L 347, s. 1.
   
      (2)  Ú. v. ES L 15, 21.1.1998, s. 14; Mim. vyd. 06/003, s. 71.